RESOLUCIÓN do 23 de marzo de 2010 pola que se convocan cursos para o persoal da rede de bibliotecas de Galicia en colaboración coa Consellería de Cultura e Turismo.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 26/03/2010

Dentro do programa de actividades formativas da Escola Galega de Administración Pública (EGAP) para o ano 2010, están previstas diversas actuacións para realizar en colaboración coa Consellería de Cultura e Turismo, a través da Dirección Xeral de Promoción e Difusión da Cultura.
De conformidade co artigo 6.3º da Lei 4/1987, do 27 de maio, modificada pola Lei 10/1989, do 10 xullo,
RESOLVO:
Convocar os quince cursos que figuran no anexo II desta resolución, dirixidos a persoal da rede de bibliotecas de Galicia, cuxas bases, características e contido son detallados nos anexos desta resolución.
Santiago de Compostela, 23 de marzo de 2010.
Pablo Figueroa Dorrego
Director da Escola Galega de Administración Pública
ANEXO I
Bases
1ª Requisitos dos participantes.
Poderán participar nas accións formativas convocadas por esta resolución os empregados públicos e as empregadas públicas destinados na rede de bibliotecas de Galicia que se atopan en situación de servizo activo ou excedencia polo coidado dun fillo ou dun familiar e que reúnan os requisitos establecidos para cada un dos casos no anexo II.
Toda persoa solicitante que ao inicio do curso se atope en situación de baixa laboral por incapacidade temporal quedará automaticamente excluída da listaxe do persoal seleccionado.
2ª Acceso ás actividades, datas e lugares de realización.
Poderá participar o persoal que cumpra os requisitos específicos e as preferencias exixidas para cada curso no anexo II. A participación nos cursos que teñan lugar en horario de traballo quedará condicionada á autorización das persoas responsables dos centros directivos.
Os cursos realizaranse coa duración e condicións que para cada un deles se indican no anexo II. A información será actualizada e ampliada na páxina web da Consellería de Cultura e Turismo (
http://culturaeturismo.xunta.es/
) e no portal da rede de bibliotecas (http://www.rbgalicia.org)
Esta convocatoria estrutúrase en accións formativas de carácter xeral e específicas, referidas todas elas ás seguintes áreas: dirección e xerencia pública, economía e finanzas, recursos humanos, recursos materiais e tecnolóxicos, procesos de traballo, normativa e organización autonómica, específicas do sector competencial, idioma, coñecementos transversais e outros. As accións formativas de carácter xeral teñen por obxecto ofrecer un currículo básico horizontal que capacite os empregados públicos para realizar funcións e tarefas en calquera posto de traballo ao longo da súa carreira profesional. Correspóndese con funcións, coñecementos e habilidades que son xenéricas e constitúen as bases da organización e o funcionamento da Administración. As accións formativas específicas comprenden o conxunto de actividades formativas cuxo obxectivo está directamente relacionado coa adaptación permanente ao posto de traballo que se desempeña e que inclúen contidos basicamente sectoriais que
afectan competencias específicas.
3ª Solicitudes.
A) O persoal que desexe participar nos cursos convocados nesta resolución deberá cubrir o formulario de matrícula telemática na páxina web da EGAP <
http://egap.xunta.es>
, de acordo co disposto na base 4ª desta resolución, non sendo admisibles outros modelos de solicitude. Faise recomendable facilitar conta de correo electrónico e teléfono móbil para enviar mensaxes aos candidatos.
B) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
C) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecidos no punto anterior ou sexan presentadas fóra de prazo.
D) As persoas solicitantes de cursos de teleformación deberán dispor dun equipamento informático que cumpra os seguintes requisitos técnicos:
-Ordenador con conexión á internet.
-Calquera navegador web co plugin de flash.
-Conta de correo electrónico especificada na solicitude.
E) As solicitudes cubertas adecuadamente de acordo coa base 4ª entenderanse presentadas na EGAP no enderezo da internet
http://egap.xunta.es/matrícula unha vez que se complete correctamente o proceso de matriculación. No caso de que os interesados necesiten presentar documentación complementaria que acredite circunstancias específicas de acordo cos criterios de selección
, poderán remitir á Dirección Xeral de Creación e Difusión Cultural unha copia do formulario de matrícula e a devandita documentación por fax ao número 981 54 50 65 , sempre coa maior celeridade posible para que poida ser tida en conta na selección, sen prexuízo do dereito á presentación, de acordo co disposto no artigo 38.4º da Lei de réxime xurídico das administracións públicas e do procedemento administrativo común.
F) Deberá utilizarse exclusivamente unha das modalidades de remisión. No caso de encontrárense varias solicitudes dunha mesma persoa só serán considerados os datos achegados a través da internet.
G) O prazo de presentación de solicitudes rematará o 16 de abril de 2010.
4ª Formulario normalizado de solicitude.
A) Os formularios de solicitude a que se refire a base anterior serán cubertos pola persoa solicitante necesariamente a través da aplicación informática de matrícula en liña da Escola Galega de Administración Pública, que poden encontrar no enderezo da internet <
http://egap.xunta.es/matricula>
B) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
C) Os formularios poderán ser obtidos e cubertos ata as 14.00 horas da data de finalización dos prazos de presentación de solicitudes.
D) En caso de dúbida, dificultades técnicas ou necesidade de máis información poderán dirixirse á EGAP a través do número de teléfono 981 54 63 23, ou fax: 881 99 73 88 ou enderezo de correo electrónico
, que adoptará as medidas necesarias para facilitar a presentación de solicitudes.
5ª Selección.
A) Os criterios selectivos que serán empregados son:
1. Que exista unha relación directa entre as tarefas que realiza o solicitante no desempeño do seu traballo e a materia ou materias obxecto do curso.
2. O menor número de cursos realizados en escolas ou institutos da Administración durante os últimos dous anos.
3. A antigüidade, como tal entenderase o tempo transcorrido desde a data de ingreso na Administración pública.
4. No caso de vacantes, poderán cubrirse as prazas con titulados universitarios en biblioteconomía e/ou documentación, historia, filoloxía ou humanidades.
5. Para atender as necesidades formativas dos bolseiros da EGAP e da rede de bibliotecas de Galicia poderán reservarse ata un 10% do total das prazas convocadas en cada curso.
En todo caso, con carácter supletorio, serán aplicables os sinalados con carácter xeral na Resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro) e, de ser o caso, os criterios específicos que se establezan para cada acción formativa sinalados no anexo II.
B) Os solicitantes, ademais da solicitude de matrícula, deberán presentar á Dirección Xeral de Creación e Difusión Cultural un certificado expedido polo responsable de persoal do organismo de que depende, no que se indique a situación profesional deste e mais as tarefas que desempeña.
Para o resto dos peticionarios, o requisito para poder presentarse é o de ser diplomado ou licenciado universitario en biblioteconomía e/ou documentación, historia, filoloxía ou humanidades.
Esta documentación acreditativa para a admisión nos cursos deberá ser enviada ao fax 981 54 50 65, sempre coa maior celeridade posible para que poida ser tida en conta na selección, sen prexuízo do dereito á presentación, de acordo co disposto no artigo 38.4º da Lei de réxime xurídico das administracións públicas e do procedemento administrativo común.
Unha vez admitidos, a Dirección Xeral de Creación e Difusión Cultural poderá solicitarlles aos seleccionados a presentación do orixinal ou fotocopia compulsada dos méritos alegados, que deberán entregar nun prazo non superior aos dez días.
C) Así mesmo, poderá ser solicitado o asesoramento de profesores na materia dos cursos cando sexa conveniente para unha mellor selección e a homoxeneización do grupo de alumnos, para o que poderán ser establecidas probas previas de nivel.
D) No caso de que non haxa un suficiente número de solicitantes que cumpran os requisitos nalgún curso, poderá completarse o número de alumnos asignados a eles mediante a apertura dun novo prazo público na páxina web da EGAP, con suficiente antelación para que teña lugar unha adecuada selección das novas persoas candidatas.
6ª Publicación das relacións do persoal seleccionado.
A) A Dirección Xeral de Creación e Difusión Cultural fará público na páxina web da Consellería (
http://culturaeturismo.xunta.es
) e no portal da rede de bibliotecas (http://www.rbgalicia.org) unha relación provisional das persoas seleccionadas para participar en cada curso, así como un número axeitado de reservas. Ademais, para unha maior difusión serán informados da súa selección a través do correo electrónico e mensaxeira telefónica a quen facilite os seus datos na solicitude. As persoas que non figuren na relación, non foron seleccionadas polo que ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria, todo isto de acordo co disposto no artigo 59.6º b) da Lei de réxime xurídico das administracións públicas e do procedemento administrativo común.
B) A Consellería de Cultura e Turismo solicitará, se é o caso, ao centro directivo en que está adscrita a persoa preseleccionada ou á xefatura de persoal da entidade correspondente a documentación acreditativa da veracidade dos datos contidos na solicitude así como a certificación de que a materia do curso ten relación co posto de traballo.
C) O persoal preseleccionado só poderá renunciar ao curso por causa de forza maior suficientemente xustificada, necesidade do servizo ou outras causas xustificadas sempre que así se acrediten documentalmente pola persoa responsable do departamento administrativo en que desenvolva o seu labor ou a través dun documento que acredite o feito alegado. A renuncia debe ser comunicada por escrito ao fax 981 54 50 65 cunha antelación de tres días hábiles anteriores ao inicio do curso co fin de cubrir a vacante. A renuncia non xustificada ou non acreditada documentalmente a causa que a produce, suporá a exclusión do seleccionado nas convocatorias durante o prazo dun ano contado desde a data de finalización do curso, de acordo co disposto na Resolución do 4 de xaneiro de 2008 pola cal se actualizan os criterios de participación nas actividades docentes da Escola Galega de Administración Pública.
D) A Dirección Xeral de Creación e Difusión Cultural públicará con anterioridade ao comezo do curso a través da páxina web da Consellería (
http://culturaeturismo.xunta.es/
) e do portal da rede de bibliotecas (http://www.rbgalicia.org) a lista definitiva de admitidos ao curso. A persoa seleccionada deberá comunicarlle á persoa responsable do seu centro directivo a selección na actividade en caso de coincidir co horario de traballo, pois neste suposto deberá contar coa súa autorización, que terá que presentarlle ao comezo do curso ao responsable da actividade formativa. Por necesidades do servizo ou causas debidamente motivadas poderá negarse a asistencia ao curso, circunstancia que debe ser comunicada á Dirección Xeral de Creación e Difusión Cultural.
E) Non serán admitidos en ningún caso cambios ou substitucións entre as persoas seleccionadas.
7ª Asistencia aos cursos.
Durante a realización das actividades formativas levarase un control permanente de asistencias a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
8ª Certificados.
A) Outorgaráselle o correspondente certificado de asistencia ao alumnado que participe con regularidade e dedicación no desenvolvemento dos cursos. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
B) Outorgaráselle certificado de aproveitamento ao alumnado dos cursos cando así o regule a convocatoria o que requirirá, como mínimo, cumprir o control de asistencia establecido na actividade, facer a avaliación da aprendizaxe mediante diferentes instrumentos segundo a actividade, e superar o sistema de avaliación adecuado a cada actividade, do cal se terá coñecemento antes do comezo da actividade formativa. En caso de non superar as probas tampouco se facilitará certificado de asistencia.
C) É obrigatoria a asistencia con puntualidade a todas as sesións dos cursos. Unicamente poderá autorizarse a ausencia por causas xustificadas, que se acreditarán documentalmente ante o servizo competente da Dirección Xeral de Creación e Difusión Cultural ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas. A ausencia, aínda xustificada, superior ao 15% do total das horas lectivas suporá a perda do dereito á expedición do diploma.
D) A falta de asistencia dun número de horas superior ao 15 % das horas lectivas sen xustificación ou a falta de acreditación documental da causa alegada determinará non só a perda do dereito ao certificado acreditativo da participación no curso senón tamén que os participantes poderán ser excluídos das convocatorias das actividades formativas da EGAP durante o prazo dun ano contado desde a finalización do curso.
E) Para poder superar os cursos de teleformación é necesario cumprir unha serie de requisitos obrigatorios na súa totalidade:
-Asistencia á sesión presencial de apertura, se a houber.
-Adecuada realización das actividades que o titor ou a titora propoña. Estas deben constar como aprobadas nos prazos que estipulen as titorías.
-Lectura detallada dos contidos do curso. Cada curso ten uns contidos teóricos que deben ser revisados na plataforma. En cada curso estimarase un tempo mínimo de seguimento homoxéneo nos contidos materiais que será comunicado polas titorías ao seu inicio.
O alumnado deberá superar unha proba final, de carácter presencial, que terá lugar nas dependencias da EGAP. Para poder obter o diploma é necesario obter un aprobado nesa proba e cumprir os demais requisitos con anterioridade.
F) Para que quede coñecemento e constancia no seu expediente, as persoas participantes nos cursos terán que facilitarlles unha copia das certificacións recibidas aos servizos de persoal do centro directivo ao cal estean adscritos.
9ª Facultades da EGAP.
A) A EGAP resolverá aquelas incidencias que poidan producirse no desenvolvemento e a xestión dos cursos, e pode suprimir algún, ampliar novas edicións da programación ou programar outros cursos diferentes cando así veña exixido por circunstancias que afecten a súa organización ou docencia, para o que informará o grupo de traballo da Comisión Autonómica de Formación Continua. Así mesmo, corresponde á EGAP prover canto sexa necesario para a execución e cumprimento desta resolución.
A Dirección Xeral de Creación e Difusión Cultural poderá modificar o desenvolvemento dos cursos co fin de adaptalos ás necesidades da Administración, así como resolver as continxencias que poidan xurdir e dará conta diso á EGAP.
B) A execución material das accións queda condicionada á existencia de crédito orzamentario adecuado e dispoñible e a autorización correspondente do gasto.
C) No suposto de que o número de admitidos sexa inferior ao 50% das prazas convocadas, a EGAP reserva para si o dereito a suspender, cancelar ou agrupar varias edicións das actividades, caso en que empregará os medios de notificación ás persoas interesadas previstos na normativa vixente.
ANEXO II
Curso: avaliación de bibliotecas: enquisas. Nivel básico
Código: LO10001.
Tipo: xeral.
Área formativa: recursos materiais e tecnolóxicos.
1. Obxectivos.
Analizar e comprender cada un dos indicadores que se recollen nas enquisas anuais que se entregan ao Servizo de Bibliotecas, e traballar os conceptos a través de casos prácticos.
2. Destinatarios.
Persoal ao servizo das bibliotecas da rede de bibliotecas de Galicia
3.- Desenvolvemento.
Duración: 25 h.
Lugar e datas: do 1 ao 29 do outubro de 2010.
Horario: en liña.
Prazas: 25.
4. Contido.
-Datos do punto de servizo: datos identificativos e xerais, coleccións, uso, servizo e actividades, equipamento, automatización e internet.
-Datos da unidade administrativa: poboación do concello, número de puntos de servizo, gastos, persoal.
Curso: xestión da colección e do expurgo
Código: LO10002.
Tipo: específico.
Área formativa: proceso de traballo.
1. Obxectivos.
Eliminar as trabas, superar as reticencias, mostrar as vantaxes do proceso de expurgo e axudar aos profesionais a fixar criterios para un expurgo sistemático das coleccións que xestionan.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 25 h.
Lugar e datas: do 15 de setembro ao 15 de outubro de 2010.
Horario: en liña.
Prazas: 25.
4. Contido.
-Algunhas consideracións sobre a colección:
-O espazo físico, o persoal e os servizos.
-O desenvolvemento da colección: o contorno, a comunidade de usuarios e o uso da colección.
-O expurgo:
-Ante unha nova realidade.
-Definición e concepto de expurgo.
-Vantaxes do expurgo.
-Causas para a súa realización.
-Procedemento.
-Criterios.
-Proceso de desafectación.
Curso de promoción da lectura
Código: LO10003.
Tipo: específico.
Área formativa: recursos materiais e tecnolóxicos.
1. Obxectivos.
-Reflexionar sobre o que é e o que non é animación e promoción da lectura.
-Situar as prácticas de promoción da lectura nun marco teórico e conceptual que sirva de guía para orientar, ordenar e organizar a práctica.
-Reflexionar acerca do papel da biblioteca pública na promoción da lectura e comprender a necesidade de colaborar con outros axentes sociais.
-Coñecer algunhas das actividades máis habituais de promoción da lectura, os seus obxectivos, destinatarios, posibilidades de combinación de diferentes actividades e recursos en liña para o seu deseño.
-Coñecer os criterios de programación e organización.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 14 h.
Lugar e datas: Santiago de Compostela (EGAP) o 3 e o 4 de xuño de 2010.
Horario: das 10.00 ás 14.00 h e das 16.00 ás 19.00 h.
Prazas: 25.
4. Contido.
-A lectura, que é? Valores e significación da lectura. Estudos acerca da lectura e a súa práctica. Panorama da lectura na sociedade actual.
-Animación e promoción da lectura. Conceptos e características.
-Misión da biblioteca pública na promoción da lectura. Liñas básicas de acción.
-Relación da biblioteca pública con outros ámbitos e axentes sociais na promoción da lectura.
-Deseño de actividades e programas. Planificación e avaliación.
Curso: xestión de recursos humanos I
Código: LO10004.
Tipo: xeral.
Área formativa: recursos humanos.
1. Obxectivos.
-Tomar conciencia do papel que xoga o liderado no desenvolvemento das organizacións e asumir o seu papel como dirixentes dun equipo.
-Coñecer e incorporar as ferramentas fundamentais para exercer un liderado efectivo.
-Desenvolver as competencias e habilidades básicas de comunicación, motivación e liderado de persoas e equipos.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 14 h.
Lugar e datas: Santiago de Compostela (EGAP), 6 e 7 de maio de 2010.
Horario: das 10.00 ás 14.00 h e das 16.00 ás 19.00 h.
Prazas: 25.
4. Contido.
-Os roles do dirixente.
-Concepto de liderado. Diferenza xefe-líder.
-Características e funións básicas do líder.
-Concepto de autoridade e poder. Tipos de poder.
-Estilos de mando e os seus efectos sobre as persoas.
-O liderado situacional.
-Condutas do líder enfocadas á tarefa e ás relacións.
-A retroalimentación, elemento imprescindible.
-Que é como se activa a motivación.
-Dos conceptos ás estratexias, prácticas para motivar.
Curso: xestión de recursos humanos II
Código: LO10005.
Tipo: xeral.
Área formativa: recursos humanos.
1. Obxectivos.
-Aprender un modelo sinxelo para analizar as causas, contorno e dinámica dos conflitos.
-Tomar conciencia do aspecto positivo que ofrece o conflito.
-Identificar o estilo individual de comportamento ante o conflito de cada participante.
-Desenvolver as habilidades de comunicación para a xestión asertiva dos conflitos.
-Diferenciar aqueles conflitos ou situacións que permiten aplicar técnicas de negociación para resolverlos.
-Incorporar técnicas e estratexias que axuden a desenvolver a súa habilidade como regociadores ou mediadores.
2. Destinatarios.
Persoal ao servizo das bibliotecas da rede de bibliotecas de Galicia, preferentemente persoal que realizase o curso de xestión de recursos humanos I.
3. Desenvolvemento.
Duración: 14 h.
Lugar e datas: Santiago de Compostela (EGAP), 10 e 11 de maio de 2010.
Horario: das 10.00 ás 14.00 h e das 16.00 ás 19.00 h.
Prazas: 25.
4. Contido.
-Definición de conflito. Tipos de conflitos.
-Causas dos conflitos.
-A dinámica do conflito.
-A percepción do conflito: crenzas, actitudes e comportamentos.
-O papel das emocións e os sentimentos nos conflitos. Intelixencia emocional.
-Estratexias de comportamento ante o conflito.
-Decidir ante o conflito: análise de problemas e toma de decisións.
-Habilidades persoais na resolución de conflitos: a escoita activa, as preguntas e a asertividade.
-A negociación de conflitos: a preparación da negociación. O poder na negociación estratexias e tácticas.
-A mediación: axudar a resolver un conflito.
Curso: biblioteca e web 2.0: novas posibilidades
para os bibliotecarios e os usuarios
Código: LO10006.
Tipo: específico.
Área formativa: proceso de traballo.
1. Obxectivos.
Explicar que se entende por web 2.0 e coñecer a importancia que ten para a biblioteca, así como ver de modo práctico os pasos que se poden dar para aplicar a súa filosofía no día a día.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 12 h.
Lugar e datas: Santiago de Compostela (EGAP), 13 e 14 de maio de 2010.
Horario:
-1º día: das 10.00 ás 14.00 h e das 16.00 ás 19.00 h.
-2ª día: das 10.00 ás 15.00 horas.
Prazas: 20.
4. Contido.
-Introdución á web 2.0 e o seu impacto nas bibliotecas.
-As novas ferramentas: ferramentas flexibles para un contorno tecnolóxico flexible.
-A sindicación, os agregadotes e a etiquetaxe social.
-Aplicacións prácticas: a biblioteca, un usuario máis de web 2.0: o blog bibliotecario e a sindicación.
-Aplicacións prácticas:
-Sindicación activa: novas posibilidades de traballo cooperativo.
-Novas formas de facilitar a visualización, a navegación e a recuperación de información.
-A biblioteca como agregadora e difusora de información local.
-Conclusións: os imprescindibles da web 2.0.
Curso: lectura e recursos para colectivos específicos: terceira idade, inmigrantes e discapacitados
Código: LO10007.
Tipo: específico.
Área formativa: recursos materiais e tecnolóxicos.
1. Obxectivos.
-Mostrar o papel decisivo que a biblioteca pública pode xogar na integración social de colectivos específicos como a terceira idade, os emigrantes e os discapacitados.
-Aprender a desenvolver servizos e recursos para estes usuarios, de tal maneira que atopen na biblioteca un lugar axeitado para cubrir as súas necesidades de información e cultura, permitíndolles mellorar a súa calidade de vida e oportunidades na sociedade.
-Establecer un estado da cuestión sobre as coleccións, os principais recursos de información e actividades lectoras que se están desenvolvendo nas distintas bibliotecas públicas para estes colectivos.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 40 h.
Lugar e datas: do 27 de maio ao 27 de xuño de 2010.
Horario: en liña.
Prazas: 25.
4. Contido.
-A biblioteca pública e os colectivos específicos.
-Os colectivos específicos nas directrices bibliotecarias.
-O desenvolvemento de servizos bibliotecarios para os colectivos específicos: coleccións, recursos de información, actividades de integración.
-Avaliación dos servizos ofrecidos.
Curso: a xestión de proxectos nas bibliotecas
Código: LO10008.
Tipo: específico.
Área formativa: dirección e xerencia pública.
1. Obxectivo.
Coñecer os aspectos máis salientables que hai que ter en conta na xestión de proxectos.
2. Destinatarios.
Persoal ao servizo das bibliotecas da rede de bibliotecas de Galicia.
Reservadas un 20% das prazas para as bibliotecas nodais, Servizo de Bibliotecas e Biblioteca de Galicia.
3. Desenvolvemento.
Duración: 15 h.
Lugar e datas: Santiago de Compostela (EGAP). 10 e 11 de xuño de 2010.
Horario:
-10 de xuño: das 10.00 ás 14.00 h e das 16.00 ás 20.00 h;
-11 de xuño: das 10.00 ás 14.00 h e das 16.00 ás 19.00 h.
Prazas: 25.
4. Contido.
-Que é un proxecto e que elementos o caracterizan.
-A importancia dos proxectos nos servizos.
-O ciclo de vida dun proxecto: as súas distintas fases.
-As EDT.
-A xestión dos riscos.
-A estimación de custos e dedicacións.
-O control do proxecto.
-Os procedementos de calidade asociados aos proxectos.
-Os erros clásicos nos proxectos.
-Ferramentas de xestión de proxectos.
Curso: xuventude e viñetas
Código: LO10009.
Tipo: xeral.
Área formativa: recursos materiais e tecnolóxicos.
1. Obxectivos.
Dotar os bibliotecarios públicos dos coñecementos e ferramentas fundamentais para enfrontarse ao universo da banda deseñeda adquirindo habilidades na formación dunha colección que satisfaga as demandas dos usuarios e na realización de actividades relacionadas con el.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 16 h.
Lugar e datas: Santiago de Compostela (EGAP). 21 e 22 de xuño de 2010.
Horario:
-21 de xuño: das 10.00 ás 14.00 h e das 16.00 ás 20.00 h.
-22 de xuño: das 10.00 ás 14.00 h e das 16.00 ás 20.00 h.
Prazas: 25.
4. Contido.
-Breve historia da banda deseñada: orixes e movementos principais.
-Xéneros: estilos e impacto nos usuarios das bibliotecas.
-Catálogo de imprescindibles: obras que toda biblioteca ten que ter.
-Espazos na biblioteca: adaptación ao medio e mobiliarios específicos.
-Escolma e compras.
-Organización da banda deseñada en sala.
-Catalogación da banda deseñada.
-Dinamización e difusión da colección: actividades e obradoiros.
-O manga, o novo fenómeno.
-A presenza nos festivais e eventos de banda deseñada.
-As TIC como ferramentas de interactuación.
-Cara á creación dunha comunidade virtual da banda deseñada na túa biblioteca.
-Exercicios prácticos.
Curso: xestión cultural e bibliotecas
Código: LO10010.
Tipo: xeral.
Área formativa: recursos materiais e tecnolóxicos.
1. Obxectivos.
-Coñecer a metodoloxía da programación cultural.
-Coñecer os aspectos prácticos da xestión de actividades en bibliotecas.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 12 h.
Lugar e datas: Santiago de Compostela (EGAP). 23 e 24 de setembro de 2010.
Horario:
-23 de setembro das 10.00 ás 14.00 h e das 16.00 ás 19.00 h.
-24 de setembro das 10.00 ás 15.00 h.
Prazas: 25.
4. Contido.
-Bibliotecas e extensión cultural.
-Diagnóstico. O decálogo para a xestión cultural.
-Funcións e formación do xestor cultural en bibliotecas.
-A difusión das actividades: a programación cultural. Avaliación de programas. Produción e difusión de actividades.
Curso: mercadotecnia biblitecario
Código: LO10011.
Tipo: xeral.
Área formativa: dirección e xerencia pública.
1. Obxectivos.
Presentar os métodos máis usuais de difusión das bibliotecas e dos seus recursos, dentro do marco xeral das estratexias de mercadotecnia, e proporcionar elementos para planificar e deseñar campañas de difusión.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 45 h.
Lugar e datas: do 27 de setembro ao 29 de outubro de 2010.
Horario: en liña.
Prazas: 25.
4. Contido.
-Mercadotecnia e difusión: relación e diferenzas. Que é e que non é mercadotecnia.
-Difusión e promoción: obxectivos, targets, instrumentos e avaliación.
-Investigación de mercado.
-Campañas e actividades de difusión.
-Análise de materiais de promoción.
-Planificación de campañas.
-Mercadotecnia en internet: a web como ferramenta de mercadotecnia.
Curso: a atención ao usuario na biblioteca híbrida
Código: LO10012.
Tipo: xeral.
Área formativa: proceso de traballo.
1. Obxectivos.
-Mellorar a relación cos usuarios de tal forma que permita coñecer as súas actitudes e expectativas co fin de poder adiantarse ás súas necesidades e satisfacelas plenamente.
-Introducir os estudos das características do usuario da biblioteca híbrida, do concepto de servizo e calidade na prestación dos servizos, da comunicación co usuario e das técnicas de estudo das súas necesidades e características, enfocándoo fundamentalmente cara ao estudo de casos.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 12 h.
Lugar e datas: Santiago de Compostela (EGAP). 21 e 22 de outubro de 2010
Horario:
-21 de outubro das 10.00 ás 14.00 h e das 16.00 ás 19.00 h.
-22 de outubro das 10.00 ás 15.00 h.
Prazas: 25.
4. Contido.
-Biblioteca orientada ao usuario.
-O usuario virtual.
-Promoción e mercadotecnia.
-Estudos de usuarios.
-Comunicación co usuario: obxectivos da comunicación. Interacción social.
Curso: aprender a formar: novas ferramentas tecnolóxicas para o ensino de habilidades informacionais
Código: LO10013.
Tipo: xeral.
Área formativa: proceso de traballo.
1. Obxectivos.
Axudarlles aos profesionais a planificar un programa de formación en habilidades informacionais xeneralista, aplicable a bibliotecas e unidades de información de todo tipo.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 40 h.
Lugar e datas: do 29 de outubro ao 29 de novembro de 2010.
Horario: en liña.
Prazas: 25.
4. Contido.
-O contexto: ALFIN e a aprendizaxe ao longo de toda a vida.
-O coñecemento dos usuarios: determinar as súas necesidades de información.
-Elaboración de mapas de recursos informáticos: fontes xerais e especializadas.
-As estratexias de busca: o modelo das Big6 Skills.
-Os servizos de información e consulta na era dixital.
-Tecnoloxías para o ensino de habilidades informacionais: xestores bibliográficos e web social.
-Deseño de actividades para o ensino e a aprendizaxe.
Curso: introdución á lectura fácil
Código: LO10014.
Tipo: xeral.
Área formativa: recursos materiais e tecnolóxicos.
1. Obxectivos.
-Difundir o concepto de lectura fácil.
-Valorar o tratamento biblioteconómico dos materiais de lectura fácil.
-Propoñer técnicas para o uso destes materiais nas bibliotecas.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 12 h.
Lugar e datas: Santiago de Compostela (EGAP). 4 e 5 de novembro de 2010.
Horario:
-4 de novembro das 10.00 ás 14.00 h e das 16.00 ás 19.00 h.
-5 de novembro das 10.00 ás 15.00 h.
Prazas: 25.
4. Contido.
-O dereito á cultura.
-Concepto de lectura fácil.
-Algunhas iniciativas de lectura fácil a nivel internacional: a rede internacional de lectura fácil.
-Normas internacionais.
-As nocións de flexibilidade e comprensibilidade: aplicación a distintos xéneros.
-Os textos e as ilustracións.
-Libros de lectura fácil dispoñibles: características e destinatarios.
-Redacción de textos de lectura fácil da biblioteca.
-Tratamento biblioteconómico dos materiais de lectura fácil: catalogación e indexación.
-Dinamización da lectura desde a biblioteca a partir de materiais de lectura fácil.
Curso: arquitectura da información
Código: LO10015.
Tipo: específico.
Área formativa: dirección e xerencia pública.
1. Obxectivos.
Introducir os principios teóricos da AI e a usabilidade, a súa xustificación e necesidade.
2. Destinatarios.
Persoal ao servizo das bibliotecas da rede de bibliotecas de Galicia.
3. Desenvolvemento.
Duración: 14 h.
Lugares e datas: Santiago de Compostela (EGAP). 25 e 26 de novembro de 2010.
Horario: das 10.00 ás 14.00 e das 16.00 ás 19.00 h.
Prazas: 20.
4. Contido.
-Conceptos fundamentais da experiencia do usuario: usabilidade, accesibilidade, utilidade, satisfacción, motivación, estética, encontrabilidade e deseño centrado no usuario.
-O usuario: necesidades de información e estratexias de acceso e recuperación de información.
-Deseño de arquitecturas de información: indexación, descrición, categorización e ordenación de contidos. Taxonomías e clasificación facetada.
-Deseño de interacción: árbores de contido e diagramas de fluxo de interacción.
-Deseño de interfaces: principios de deseño de información e elaboración de wireframes.
-Arquitecturas de información centradas no usuario: técnicas de free-listing e card-sorting.
-Arquitecturas de información 2.0: tagging e folksonomías. Tag-clouds e modelos alternativos de visualización de información.